קרב סטון (צרפת)

קרב סטון (בצרפתית: Bataille de Stonne) הוא אחד מהקרבות המשמעותיים שנערכו ב-1940 (במהלך מלחמת העולם השנייה) בין גרמניה לצרפת במסגרת המאמץ הצרפתי לבלום את הפלישה הגרמנית לצרפת.

הקרב נערך בסמוך לכפר סטון  ומטרתו הייתה לתפוס אחיזה על רכס השולט על ראש הגשר הגרמני באזור סדאן. בקרב היו מעורבים מספר רב של טנקים משני הצדדים והוא נחשב לקרב השריון הגדול ביותר אותו ניהלו הצרפתים במלחמה זו. במהלך הקרב, שנמשך 12 יום, עבר הכפר מיד ליד 17 פעמים עד שנכבש סופית על ידי הגרמנים שהסירו בכך את האיום על ראש הגשר שלהם. מחיר הקרבות היה כבד ונמנו בו כ-3,500 הרוגים לשני הצדדים.

כיום קיים במרכז הכפר מוזיאון המוקדש לקרב ולצידו אנדרטאות רבות המנציחות את חללי צבא צרפת בקרב.

 רקע 
 קו מאז'ינו 

לאחר סיום מלחמת העולם הראשונה, ב-1918, החליטה צרפת להקים קו הגנה סטטי חדש מול גרמניה בשם קו מאז'ינו. קו זה נמתח אומנם מחופי הים התיכון ועד חוף תעלת למאנש, על יד דנקרק, אך לא היה אחיד בחוזקו:
 גבולה של צרפת עם בלגיה בוצר בדלילות לאור הסכם הגנה הדדי בין שתי המדינות לפיו תגן בלגיה על גבול זה בעזרת צבאה. ב-1936 הכריז מלך בלגיה,  לאופולד השלישי, על נייטרליות של ארצו ופרישה מהסכם שחתמה בלגיה עם אנגליה וצרפת. צרפת הזדרזה לחזק גבול זה אך הזמן הקצר שנותר עד פרוץ המלחמה לא אפשר לה להשלים את ההתבצרות.
 גבולה של צרפת עם לוקסמבורג, הנקרא ארדנים, מאופיין בתוואי שטח הרריים והוא מיוער בצפיפות ומחורץ בעמקים עמוקים ודרכים מפותלות. הקונספציה הצרפתית הניחה שטופוגרפיה זו יכולה למנוע הנעת כוחות גדולים דרך זירה זו ולכן בוצר גם גבול זה בדלילות.

 הפלישה הגרמנית לצרפת 

ב-10 במאי 1940 פתח צבא גרמניה במתקפה לכיבוש צרפת. כדי לעקוף את ביצורי קו מאז'ינו החזקים תקפה גרמניה את צרפת דרך בלגיה, לוקסמבורג והולנד כשעיקר הכוח הגרמני עבר דרך הארדנים. הגרמנים פעלו על בסיס "התוכנית הצהובה"  לפיה כוחותיהם אמורים להגיע במהירות האפשרית לחוף הים ולכתר בכך את היחידות הצרפתיות והאנגליות שנערכו בצפון צרפת.

הצרפתים החלו להזרים כוחות לאזור הפריצה כדי לבלום את ראשי הגשר של הגרמנים וקרבות התחוללו בכל הזירה כשאחד מהם היה קרב סטון.

 ראש הגשר הגרמני בסדאן 
ב-13 במאי 1940 הצליחו כוחות של קבוצת ארמיות A הגרמנית, בפיקוד גנרל גרד פון רונדשטט, לפרוץ דרך הארדנים, לחצות את נהר המז בקרבת העיר סדאן  וליצור ראש גשר מעבר לנהר. בראש הכוח הגרמני עמד הקורפוס ה-19 (בפיקוד היינץ גודריאן) מארמיית הפאנצר הראשונה. הרחבת ראש הגשר המשיכה גם ב-14 במאי.

מול הכוח הגרמני הפורץ, נערך מדרום כוח צרפתי שכלל את הקורפוס ה-10  והקורפוס ה-21  מ הארמייה השנייה. ב-14 במאי היה הקורפוס ה-21 אמור לצאת למתקפת נגד כדי למגר את ראש הגשר אך בעיות תיאום ותקשורת גרמו לכך שרק יחידת משנה קטנה תקפה את ראש הגשר והובסה בעוד ששאר הקורפוס נשאר מאחור.

כוון התנועה של הגרמנים היה מראש הגשר מערבה לכוון הים. לאור האיום הצרפתי מדרום לראש הגשר הורה גודריאן לדיוויזיית הפאנצר העשירית ולדיוויזיית גרוסדויטשלנד להיערך לכוון דרום בקו הגנה. בנוגע לאסטרטגיית ההגנה על האגף הדרומי של הכוח הגרמני נתגלתה, בשלב זה, מחלוקת בין המצדדים בגישת הגנה דפנסיבית סטטית (כמו גודריאן) לבין הדוגלים בהגנה אקטיבית תוך הרחבת ראש הגשר דרומה (כמו אוואלד פון קלייסט ואריך פון מאנשטיין).

 הכוחות המעורבים בקרב סטון 
 צבא צרפת 
 הקורפוס ה-21  שכלל את:
 הדיוויזיה המשוריינת השלישית  שכללה שתי בריגדות טנקים, בטליון חיל רגלים ויחידות ארטילריה.
 דיוויזיית הרגלים הממונעת השלישית  שכללה דיוויזיית רגלים, שלושה רגימנטים רגליים ויחידות ארטילריה
 בטליון טנקים

 צבא גרמניה 
הקורפוס ה-14  שכלל:
 דיוויזיית הפאנצר העשירית שכללה שתי בריגדות וכוחות ארטילריה
 דיוויזיית גרוסדויטשלנד הרגלית
 הקורפוס השישי שכלל:
 דיוויזיית הרגלים ה-16
  דיוויזיית הרגלים ה-24

 מהלך קרב סטון 
 15 במאי 1940 
 06:00: מתקפה גרמנית על רכס סטון וכיבוש הכפר סטון.
 07:30: מתקפת נגד צרפתית וכיבוש הכפר.
 08:00: מתקפה נוספת של הגרמנים וכיבוש חוזר של הכפר.
 09:00: מתקפה חוזרת של הצרפתים, בליווי טנקים, וכיבוש הכפר.
 09:30: הגרמנים כבשו שוב את הכפר בסיוע תותחי נ"ט
 10:30: הצרפתים כבשו מחדש את הכפר תוך אובדן 3 טנקים מאש נ"ט.
 10:45: עקב חוסר סיוע של יחידות חיל רגלים נסוגו הטנקים הצרפתים מהכפר והגרמנים שבו אליו.
 12:00: כוח צרפתי משולב של טנקים וחיל רגלים תקף את סטון וכבש אותה. בעקבות הישג זה הורה מפקד זירת צפון צרפת, גנרל ז'וזף ז'ורז', לקורפוס ה-21 לנצל את המומנטום ולתקוף את ראש הגשר הגרמני. הביצוע של הפקודה התעכב מכיוון שכוחות הדיוויזיה היו פרוסים לאורך כל הרכס והיה צורך לרכז אותם.
 17:30: הגרמנים ניצלו את ההתארגנות של הצרפתים למתקפה על ראש הגשר ואת יציאת הטנקים הצרפתים מסטון לצורך תדלוק כדי לכבוש מחדש את הכפר. מהלך מפתיע זה של הגרמנים סיכל את תוכנית התקיפה הצרפתית ומנקודה זו ואילך לא איימו עוד הצרפתים על ראש הגשר.

 16 במאי 1940 
 07:30: כוח צרפתי, בהובלת יחידת טנקים, פורץ לכפר כדי לכבוש אותו. בקרב זה ראוי לציון אחד מהטנקים הצרפתי הכבדים (שאר B1) שנתקל ביער בפלוגת טנקים מדיוויזיית הפאנצר העשירית ובקרב לא מאוזן השמיד הטנק הצרפתי הבודד 13 טנקים גרמנים והמשיך להילחם גם לאחר שספג 140 פגיעות מפגזי הגרמנים. אירוע זה גרם לנסיגת הגרמנים מהכפר.
 17:30: במתקפה נוספת כבשו בגרמנים את סטון והתבצרו בה כשבעקבות עליונות הטנקים הצרפתים על הגרמנים הורה גודריאן להוציא את השריון מהזירה ולהתבסס רק על חיילי רגלים רעננים.

 17 במאי 1940 
 11:00: בעוד שהגרמנים הזרימו לזירת סטון כוחות רעננים סבלו הכוחות הצרפתים מפגיעות משמעותיות בכוחותיהם מבלי שתגבורות הגיעו לעזרה. הצרפתים הצליחו לכבוש שוב את הכפר אך שחיקה זו הקשתה עליהם את המשימה.
 14:30: כוחות חיל רגלים גרמנים כבשו את הכפר.
 15:00: כוחות צרפתים כבשו שוב את הכפר.
 16:30: הגרמנים כבשו שוב את הכפר.
 17:00: הצרפתים כבשו את הכפר כשבקרב זה בא לידי ביטוי היתרון של הטנקים הצרפתים על חיילי חיל הרגלים הגרמנים כשהטנקים דרסו עם השרשראות חיילים בשוחות ותעלות קשר.
 17:30: הגרמנים כבשו את הכפר ובפועל החזיקו אותו עד שחרור צרפת ב-1944. בעוד שהקרבות בסטון עצמה נפסקו המשיכו הקרבות בכיסי התנגדות צרפתים לאורך הרכס.

 24-18 במאי 1940 
 בשלב זה של המערכה עבר מרכז הכובד מיחידות הטנקים והרגלים ליחידות הארטילריה כשסוללות התותחים משני הצדדים הופעלו ללא הפסקה. ההערכה היא שהצרפתים ירו בימים אלו כ-45,000 פגזים כשהגרמנים ירו אומנם פחות אך השתמשו בחיל האוויר שלהם כדי לפגוע בצרפתים.
 ב-27 במאי השלימו הגרמנים את כיבוש רכס סטון.

 תוצאות הקרב 
הסרת האיום הצרפתי על ראש הגשר הגרמני אפשר לגרמנים להזרים דרך הארדנים כוחות נוספים למצור על כיס דנקרק.

טנק המערכה הכבד של הצרפתים, שאר B1, הוכיח עליונות על טנקי הפאנצר הגרמנים הן מבחינת כוח האש והן מבחינת השריון.

בסיום הקרבות נמנו בצד הגרמני כ-6,000 נפגעים כשמתוכם כ-2,500 חללים ובנוסף איבדו 24 טנקים. מנגד נמנו בצד הצרפתי כ-3,000 נפגעים מתוכם כ-1,000 חללים וכן איבדו 33 טנקים.

במסמכים של הצבא הגרמני, שנבחנו לאחר המלחמה, ובזכרונות קציני צבא גרמניים צוין שהצבא הצרפתי היה קרוב להכרעת המערכה וחיסול ראש הגשר הגרמני אך אי העמדת כל המשאבים לרשות מפקד המערכה, ז'אן פלאביני, מפקד הקורפוס ה-21, וחוסר בנחישות מצד הצרפתים מנעו מהצרפתים לנצח במערכה.

 הנצחה 
בכפר סטון הוקם מוזיאון המתאר את מתקפת הארדנים וקרב סטון. בחזית המוזיאון מוצג טנק שאר B1.

בסביבת המוזיאון מספר אנדרטאות המנציחות יחידות שפעלו בקרב.

בכפר ובסביבתו נקבע מסלול טיול המקיף מספר אתרים הקשורים לקרב.

במאי, מדי שנה, נערך במקום טקס להנצחת אירועי מאי 1940

 גלריה 

 לקריאה נוספת 
 Alistair Horne (trans. from English by René Jouan), How to lose a battle : France 1940, Paris, Tallandier, coll. “Texto”,2010, 477 pp. (), p. 280-284
 Jacques Vadon, Les Ardennes dans la guerre 1939-1945, Lyon, Horvath, 1994, 203 p. (), p. 24
 Jean-Paul Autant et Jean-Pierre Levieux (témoignage) (388 pp. dont cartes, croquis, insignes et photos d'époque), La bataille de Stonne, mai 1940 : un choc frontal durant la campagne de France, Nice, France Europe, 2010 ()
 Gérald Dardart, The Ardennes in the war, 1939-1945, Romagnat, De Borée,2008, 429 pp. ()
 Bernard Horen, A "forgotten" battle of the Second World War: Battle of Stonne-Le Mont-Dieu-Tannay, 14-May 25, 1940, Association Ardennes 1940, 1999.
 Karl-Heinz Frieser (trans. Nicole Thiers), The Myth of Blitzkrieg: The Western Campaign 1940 [“Blitzkrieg-Legende: der Westfeldzug 1940”], Paris, Belin ,2003, 479 pp. ()
 Dominique Lormier, La bataille de Stonne : Ardennes, mai 1940, Paris, Perrin, 2010, 183 p. ()
 Jean-Yves Mary, Le corridor des Panzers : Par delà la Meuse 10 - 15 mai 1940, t. I, Bayeux, Heimdal, 2009, 462 p. ()

 קישורים חיצוניים 

 קרב סטון, באתר cheminsdememoire.gouv.fr 
 קרב סטון, באתר shs.cairn.info
 קרב סטון, באתר arquus-defense.com 
 קרב סטון, באתר defnat.com 
 קרב סטון, באתר cheminsdememoire.gouv.fr
 קרב סטון, באתר artillerie.asso.fr 
 קרב סטון, באתר clio-cr.clionautes.org 
 קרב סטון, באתר historyguild.org

 ביאורים 

 הערות שוליים 

קטגוריה:המערכה על צרפת ועל ארצות השפלה
קטגוריה:צרפת: אתרי הנצחה